KOMMISSIONENS BESLUTNING af 20. december 1995 om afslag på Frankrigs anmodning om anvendelse af beskyttelsesforanstaltninger med hensyn til medicinalvarer fra Spanien (Kun den franske udgave er autentisk) (96/318/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til akten vedrørende Spaniens og Portugal tiltrædelse, særlig artikel 379,

under henvisning til anmodning fra Frankrig, og

ud fra følgende betragtninger:

Frankrig har ved skrivelse af 29. september 1995 anmodet Kommissionen om tilladelse til i henhold til artikel 379 i tiltrædelsesakten at træffe beskyttelsesforanstaltninger med henblik på at nægte indførsel i Frankrig af medicinalvarer fra Spanien, der i Frankrig, men ikke i Spanien, er beskyttet af et produktpatent;

de franske myndigheder har i deres anmodning forsynet Kommissionen med de oplysninger, der er nødvendige for, at sidstnævnte kan vurdere, om anmodningen er velbegrundet;

de franske myndigheder begrunder deres anmodning med de økonomiske vanskeligheder, som det franske marked for medicinalvarer, ifølge samme myndigheder, vil løbe ind i når overgangsperioden omhandlet i tiltrædelsesaktens artikel 47 udløber den 7. oktober 1995; da priserne på medicinske præparater på det spanske marked ifølge de franske myndigheder er 12-100 % lavere end priserne på samme præparater på det franske marked, vil overgangsperiodens ophør medføre en betydelig stigning i parallelimporten fra Spanien; denne stigning vil ligeledes være til skade for den franske medicinalindustris markedsandele på eksportmarkedet;

artikel 379 repræsenterer en afvigelse fra et af traktatens grundprincipper, nemlig princippet om frie varebevægelser; ifølge Domstolens faste retspraksis skal den derfor fortolkes snævert;

i overensstemmelse med denne retspraksis og Kommissionens tidligere praksis kan artikel 379 derfor ikke finde anvendelse;

artikel 379 har til formål at gøre det muligt for bestemte økonomiske sektorer, der er ramt af alvorlige og måske vedvarende økonomiske vanskeligheder, at genskabe ligevægten og tilpasse sig fællesmarkedets økonomi;

en analyse af de økonomiske oplysninger, der er forelagt af de franske myndigheder, viser, at betingelserne for anvendelse af artikel 379 ikke er opfyldt; mere specifikt fremgår det af analysen, at medicinalindustrien i Frankrig ikke står over for alvorlige og måske vedvarende økonomiske vanskeligheder; en stigning i importen fra Spanien af medicinalvarer, der er patenteret i Frankrig, men ikke i Spanien, vil ikke i det lange løb, være så omfattende, at der vil kunne opstå alvorlige økonomiske vanskeligheder på det franske marked for medicinalvarer -

VEDTAGET FØLGENDE BESLUTNING:

Artikel 1

Den anmodning om beskyttelsesforanstaltninger, der er fremsat af Frankrig i henhold til tiltrædelsesaktens artikel 379 med henblik på at nægte indførsel i Frankrig af medicinalvarer fra Spanien, der i Frankrig, men ikke i Spanien, er beskyttet af et produktpatent, afslås.

Artikel 2

Denne beslutning er rettet til Den Franske Republik.

Udfærdiget i Bruxelles, den 20. december 1995.

På Kommissionens vegne

Mario MONTI

Medlem af Kommissionen